ΓΡΑΠΤΗ ΕΡΩΤΗΣΗ E-3861/97 υποβολή: Kirsi Piha (PPE) προς την Επιτροπή (5 Δεκεμβρίου 1997)

Θέμα: Κυκλοφορία αεροσκαφών στον εναέριο χώρο της ΕΕ

Η κυκλοφορία αεροσκαφών στον εναέριο χώρο της Ένωσης καθίσταται πυκνότερη από έτος σε έτος. Λόγω της συμφόρησης που προκαλείται από έλλειψη χώρου, ο αριθμός των «παρ' ολίγον» συγκρούσεων αυξάνεται συνεχώς. Ποιά μέτρα προτίθεται να λάβει η Επιτροπή προκειμένου να διασφαλισθεί ότι δεν θα συμβούν δυστυχήματα λόγω της προκαλουμένης από την αύξηση της κυκλοφορίας των αεροσκαφών στον εναέριο της Ένωσης συμφόρησης, και πώς προτίθεται να αντιμετωπίσει στο εγγύς μέλλον την αύξηση του αριθμού των πτήσεων από και προς τις χώρες της Κεντρικής και Ανατολικής Ευρώπης;

Απάντηση του κ. Kinnock εξ ονόματος της Επιτροπής (22 Ιανουαρίου 1998)

Η Επιτροπή δεν γνωρίζει την ύπαρξη κάποιας ηυξημένης συχνότητας αεροπορικών περιστατικών που θα υποδήλωναν υποβάθμιση των επιπέδων ασφαλείας στις αεροπορικές μεταφορές. Ωστόσο, η Επιτροπή συμμερίζεται τις ανησυχίες του Αξιότιμου Μέλους του Κοινοβουλίου για τις δυνατές μελλοντικές επιπτώσεις της συνεχούς αύξησης της αεροπορικής κίνησης και της σχετικής με αυτήν συμφόρησης των υποδομών και του εναερίου χώρου.

Αυτός είναι ο λόγος για τον οποίο η Επιτροπή θεωρεί ότι η Κοινότητα οφείλει να διαδραματίσει εξέχοντα ρόλο στην διαχείριση της εναέριας κυκλοφορίας (ΔΕΚ) στο πλαίσιο της πολιτικής της στον χώρο των εναερίων μεταφορών, και, ως εκ τούτου, ανέλαβε σειρά πρωτοβουλιών μεταξύ των οποίων και οι ακόλουθες:

1. Το τέταρτο Πρόγραμμα-πλαίσιο για την έρευνα και την τεχνολογική ανάπτυξη (ΠΠΕΑ) ((COM(93) 459 τελικό )), συνέβαλε σημαντικά - όπως εξάλλου αναγνωρίζουν οι αεροπορικές βιομηχανίες - στην ανάπτυξη νέων μέσων και αντιλήψεων όσον αφορά την ΔΕΚ. Η Επιτροπή θα εξακολουθήσει τις προσπάθειες αυτές στο πλαίσιο του πέμπτου ΠΠΕΑ ((ΕΕ C 173 της 7.6.1997 )) ούτως ώστε να εξευρεθούν περαιτέρω τεχνικές λύσεις στο πρόβλημα της αύξησης της εναέριας κυκλοφορίας.

2. Στην συνέχεια των συμπερασμάτων του Ευρωπαϊκού Συμβουλίου του Έσσεν, του 1994, η Επιτροπή έδωσε υψηλή προτεραιότητα στα έργα ΔΕΚ κατά την κατανομή κονδυλίων του προϋπολογισμού για τα διευρωπαϊκά δίκτυα μεταφορών, προκειμένου να στηριχθούν οι επενδύσεις που απαιτούνται για την αύξηση της δυναμικότητας του ελέγχου της εναέριας κυκλοφορίας.

3. Η Επιτροπή ανέλαβε σειρά πρωτοβουλιών προς την κατεύθυνση μιας σημαντικής αναθεώρησης του υφιστάμενου θεσμικού πλαισίου στο οποίο διενεργείται η σε ευρωπαϊκό επίπεδο διαχείριση της εναέριας κυκλοφορίας. Αυτός ήταν ο στόχος της Λευκής Βίβλου ΔΕΚ του 1996 ((COM(96) 57 τελικό )) και της σύστασης της Επιτροπής για απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις για κοινοτική προσχώρηση στο Eurocontrol. Οι πρωτοβουλίες αυτές στηρίχθηκαν ευρέως από το Ευρωπαϊκό Κοινοβούλιο σε διάφορα ψηφίσματα κατά την διάρκεια των τελευταίων ετών και οπωσδήποτε βοήθησαν το Eurocontrol στο να αποκτήσει τις αναγκαίες εξουσίες που είναι τώρα κατοχυρωμένες στην αναθεωρημένη σύμβαση Eurocontrol που υπεγράφη στις 27 Ιουνίου 1997 και η οποία του επιτρέπει να ενεργεί ως ο μοναδικός υπεύθυνος φορέας στην Ευρώπη για την ασφαλή και αποδοτική χρήση του ευρωπαϊκού εναέριου χώρου.

Αυτό ισχύει και για τις χώρες της Κεντρικής και Ανατολικής Ευρώπης που προσχωρούν τώρα στο Eurocontrol αλλά επί σειράν ετών συμμετείχαν, μέσω της Ευρωπαϊκής Συνδιάσκεψης για την Πολιτική Αεροπορία (ΕΣΠΑ), στις κοινές προσπάθειες που κατεβλήθησαν στην Ευρώπη προκειμένου να εναρμονισθούν και να ολοκληρωθούν τα διάφορα συστήματα ΔΕΚ.

Στο πλαίσιο αυτό εξάλλου, οι χώρες αυτές κατέστησαν αποδέκτες συμβουλών από το Eurocontrol για τη βελτίωση των συστημάτων τους, με τη χρηματοδοτική στήριξη του κοινοτικού προγράμματος PHARE.